钦定古今图书集成/明伦汇编/人事典/第067卷 > 礼记 > 《坊记》
## 钦定古今图书集成/明伦汇编/人事典/第067卷 > 礼记 > 《坊记》

子云：“小人贫斯约，富斯骄，约斯盗，骄斯乱。礼者，因人
情而为之节文，以为民坊者也。故圣人之制富贵也，
使民富不足以骄，贫不至于约，贵不慊于上，故乱益
亡。”

〈注〉“小人无道以安贫，故贫斯约；无德以守富，故富斯骄。”约者不获恣，则有羡彼之志，故约斯盗；骄者不能逊，则有犯上之心，故骄斯乱。凡此皆人之情也，而《礼》则因而为之节文，富者不以有馀而慢于人，贫者不以不足而穷其身，贵者不以在上而慊于物，皆由有礼故也。若家富不过百乘，所以制富而不使之骄也。一夫受田百亩。所以制贫而不使之约也。《伐冰》之家。不畜牛羊。所以制贵而不使之慊也。

子云：“君子辞贵不辞贱，辞富不辞贫，则乱益亡。故君
子与其使食浮于人也，宁使人浮于食。”

〈大全〉方氏曰：“贱不贪贵，贫不慕富，则无争夺之祸矣，故乱益亡。君子与其使食浮于人，宁使人浮于食，此亦辞富贵之道也。”